*****

ΚΑΝΟΝΙΣΜΟΣ (ΕΟΚ) αριθ. 492/87 ΤΗΣ ΕΠΙΤΡΟΠΗΣ

της 18ης Φεβρουαρίου 1987

που τροποποιεί τον κανονισμό (ΕΟΚ) αριθ. 548/86 σχετικά με τις λεπτομέρειες εφαρμογής των εξισωτικών ποσών προσχώρησης και τον κανονισμό (ΕΟΚ) αριθ. 594/86 σχετικά με λεπτομέρειες εφαρμογής των εξισωτικών ποσών προσχώρησης που εφαρμόζονται στις συναλλαγές εμπορευμάτων που υπόκεινται στους κανονισμούς (ΕΟΚ) αριθ. 3033/80 και (ΕΟΚ) αριθ. 3035/80

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 467/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων του καθεστώτος των εξισωτικών ποσών προσχώρησης στον τομέα των σιτηρών, λόγω της προσχώρησης της Ισπανίας (1), και ιδίως το άρθρο 8, και τις αντίστοιχες διατάξεις των άλλων κανονισμών που καθορίζουν τους γενικούς κανόνες σχετικά με το καθεστώς των εξισωτικών ποσών προσχώρησης που εφαρμόζονται στα γεωργικά προϊόντα,

Εκτιμώντας:

ότι η νομοθεσία σχετικά με τα νομισματικά εξισωτικά ποσά προβλέπει τον συμψηφισμό μεταξύ των νομισματικών εξισωτικών ποσών και των επιστροφών κατά την εξαγωγή ή των επιβαρύνσεων κατά την εισαγωγή· ότι το μέτρο αυτό έχει κυρίως σαν αποτέλεσμα να απλοποιήσει τις εμπορικές διαδικασίες·

ότι οι ενδοκοινοτικές συναλλαγές πρέπει να απολαμβάνουν των ιδίων ευελίκτων μέτρων με εκείνα που εφαρμόζονται στις συναλλαγές με τις τρίτες χώρες· ότι πρέπει, για το σκοπό αυτό, να προβλεφθεί στους κανονισμούς της Επιτροπής (ΕΟΚ) αριθ. 548/86 (2) και (ΕΟΚ) αριθ. 594/86 (3) ένας μηχανισμός συμψηφισμού μεταξύ των νομισματικών εξισωτικών ποσών και των εξισωτικών ποσών προσχώρησης που εφαρμόζονται στις ενδοκοινοτικές συναλλαγές·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των ενδιαφερόμενων επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 548/86 παρεμβάλλεται το ακόλουθο άρθρο 9α:

«Άρθρο 9α

1. Τα κράτη μέλη μπορούν να αποφασίσουν ότι στις ενδοκοινοτικές συναλλαγές τα νομισματικά εξισωτικά ποσά:

α) που χορηγούνται κατά την εισαγωγή, αφαιρούνται από τα εξισωτικά ποσά προσχώρησης που πρέπει να εισπραχθούν·

β) που χορηγούνται κατά την εξαγωγή, αφαιρούνται από τα εξισωτικά ποσά προσχώρησης που πρέπει να εισπραχθούν·

γ) που εισπράττονται κατά την εισαγωγή, αφαιρούνται από τα εξισωτικά ποσά προσχώρησης που πρέπει να χορηγηθούν·

δ) που εισπράττονται κατά την εξαγωγή, αφαιρούνται από τα εξισωτικά ποσά προσχώρησης που πρέπει να χορηγηθούν.

2. Σε περίπτωση εφαρμογής της παραγράφου 1 στοιχείο δ), εφαρμόζονται, τηρουμένων των αναλογιών, οι διατάξεις του άρθρου 12 του κανονισμού (ΕΟΚ) αριθ. 3154/85.

3. Σε περίπτωση εφαρμογής της παραγράφου 1, τα νομισματικά εξισωτικά ποσά και τα εξισωτικά ποσά προσχώρησης πρέπει να δηλώνονται ξεχωριστά για τη λογιστική καταχώρηση στον προϋπολογισμό της Κοινότητας.

4. Για την εφαρμογή του παρόντος άρθρου, νοούνται ως εξισωτικά ποσά προσχώρησης τα ποσά όπως ορίζονται στο άρθρο 6 παράγραφος 6 πρώτη και δεύτερη περίπτωση του κανονισμού (ΕΟΚ) αριθ. 3153/85 της Επιτροπής (1).

(1) ΕΕ αριθ. L 310 της 21. 11. 1985, σ. 4.»

Άρθρο 2

Στο άρθρο 2 του κανονισμού (ΕΟΚ) αριθ. 594/86, οι όροι «άρθρα 2 και 3 του κανονισμού (ΕΟΚ) αριθ. 548/86» αντικαθίστανται από τους όρους «άρθρα 2, 3 και 9α του κανονισμού (ΕΟΚ) αριθ. 548/86» .

Άρθρο 3

Ο παρών κανονισμός αρχίζει να ισχύει την 1η Μαρτίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Φεβρουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 53 της 1. 3. 1986, σ. 25.

(2) ΕΕ αριθ. L 55 της 1. 3. 1986, σ. 52.

(3) ΕΕ αριθ. L 58 της 1. 3. 1986, σ. 9.